
1. NÁZOV VZDELÁVACIEHO PROGRAMU
 Školský vzdelávací program s názvom STUDNIČKA POZNANIA zohľadňuje vlastné ciele, poslanie výchovy a vzdelávania a zameranie materskej školy. Naša spoločná cesta učenia sa, je ako voda zo studničky – osviežujúca, plná inšpirácie a múdrosti, ktorá nás sprevádza na každom kroku. Spoločne s kolektívom zamestnancov školy  sa snažíme vytvoriť prostredie aby deti objavovali svet okolo seba, učili sa nové veci, rozvíjali si zvedavosť, tvorivosť a radosť z učenia. Tak ako studnička nikdy nevysychá, aj naše deti môžu stále načerpávať nové poznatky a skúsenosti. Vzdelávacie aktivity sú plánované a následne realizované tak, aby v nich boli deti aktívne, mohli rozvíjať svoj intelekt, charakter, aby skúšali nové veci, tvorivé riešenia problémov a dosiahli svoj plný potenciál.
2. VYMEDZENIE poslania Školy a cieľov výchovy a vzdelávania 
Poslanie materskej školy sa stanovuje v súlade so Štátnym vzdelávacím programom a platnou legislatívou, pričom rešpektuje individuálne potreby detí, podporuje ich harmonický rozvoj a pripravuje ich ďalší život v spoločnosti. Materská škola podporuje rozvoj dieťaťa v bezpečnom, podnetnom prostredí, rozvíja osobnosť dieťaťa po stránke kognitívnej, sociálnej, emocionálnej a pohybovej. Zároveň pripravuje deti na úspešný vstup do základnej školy.
Ciele výchovy a vzdelávania:
· rozvíjať komunikačné kompetencie detí vrátane porozumenia, vyjadrovania a kultivovaného jazykového prejavu a zároveň vytvárať základy predčitateľskej gramotnosti a záujmu o písaný text.
· rozvíjať matematické a logické myslenie detí prostredníctvom utvárania základných matematických predstáv a schopností riešiť problémové situácie,
· rozvíjať prírodovednú a technickú gramotnosť detí prostredníctvom aktívneho skúmania, experimentovania s rôznymi materiálmi a predmetmi a postupného nadobúdania poznatkov o prírodných a technických javoch,
· rozvíjať digitálnu gramotnosť prostredníctvom poznávania digitálnych zariadení a ich využívania pri hre, učení a tvorivých aktivitách,
· rozvíjať schopnosť detí tvorivo riešiť rôzne situácie a úlohy v sociálnych interakciách, spolupracovať s ostatnými, dodržiavať dohodnuté pravidlá a primerane vyjadrovať svoje potreby a emócie,
· podporovať u detí prijatie rozmanitosti, rešpektujúce správanie a pozitívne vzťahy medzi deťmi s rôznymi individuálnymi potrebami a schopnosťami,
· rozvíjať schopnosť detí aktívne sa zapájať do praktických činností v prírodnom prostredí a formovať u nich uvedomovanie si hodnoty a významu prírody,
· podporovať zdravý telesný vývin a aktívny životný štýl detí rozvíjaním ich pohybových schopností prostredníctvom pohybových aktivít, výcvikov, vychádzok a pohybového krúžku,
· rozvíjať komunikačné a jazykové zručnosti prostredníctvom krúžkovej činnosti AJ
Špecifiká a zameranie materskej školy 

     Materská škola sa nachádza na sídlisku, v bezprostrednej blízkosti zelene a prírodného prostredia, čo vytvára priaznivé podmienky na pravidelný kontakt detí s prírodou a jej cieľavedomé využívanie vo výchovno-vzdelávacom procese. Materská škola je samostatným právnym subjektom, pričom päť tried je umiestnených v samostatnej budove MŠ a dve triedy v priestoroch základnej školy. Toto organizačné usporiadanie umožňuje systematické prepojenie predprimárneho a primárneho vzdelávania a podporuje plynulý prechod detí do základnej školy. 
Jedinečné zameranie materskej školy je orientované na všestranný rozvoj osobnosti dieťaťa s dôrazom na aktívne, zážitkové učenie sa, zdravý životný štýl, environmentálnu výchovu a rozvoj kognitívnych, jazykových, sociálnych a emocionálnych kompetencií. Zameranie školy sa realizuje prostredníctvom vzdelávania v prírodnom prostredí, rozvíjania environmentálneho cítenia, podpory zdravého fyzického, psychického a sociálneho vývinu, využívania Snoezelen miestnosti, uplatňovania prvkov metódy Eľkonina v oblasti predčitateľskej gramotnosti, rozvoja technického myslenia, realizácie vychádzok, výletov a exkurzií, pohybového krúžku, jazykových krúžkov a spolupráce s odborníkmi pri zabezpečení plynulého prechodu detí z materskej školy do základnej školy.
3. STUPEŇ VZDELANIA
     Predprimárne vzdelanie získa dieťa absolvovaním posledného roka školského vzdelávacieho programu odboru vzdelávania v materskej škole. Tento doklad vydá riaditeľ materskej školy len dieťaťu, ktoré absolvovalo posledný rok vzdelávacieho programu odboru vzdelávania v materskej škole.
4. DĹŽKA ŠTÚDIA A FORMY VÝCHOVY A VZDELÁVANIA
      Materská škola poskytuje predprimárne vzdelávanie spravidla od 3 rokov veku dieťaťa, do začiatku plnenia povinnej školskej dochádzky. Dieťa môže navštevovať materskú školu v rozsahu tri hodiny denne do veku päť rokov. Od dovŕšenia piateho roku je to v rozsahu  štyri hodiny denne. Materská škola poskytuje povinné predprimárne vzdelávanie v rozsahu jedného roka pred začiatkom plnenia povinnej školskej dochádzky. Materská škola poskytuje celodennú výchovu a vzdelávanie vo všetkých triedach. Materská škola poskytuje aj možnosť poldennej výchovy a vzdelávania pre deti, ktorých rodičia o to požiadajú. Materská škola umožňuje pokračovanie v predprimárnom vzdelávaní aj deťom, ktoré nedosiahli školskú spôsobilosť na základe odporúčania zariadenia poradenstva a prevencie (ZPP). Materská škola vytvára podmienky na výchovu a vzdelávanie aj pre deti so špeciálnymi výchovno-vzdelávacími potrebami (ŠVVP) v súlade s princípmi inkluzívneho vzdelávania. V odôvodnených prípadoch môže materská škola rozhodnúť o dištančnej forme vzdelávania detí. V materskej škole je možné plniť povinné predprimárne vzdelávanie aj osobitným spôsobom vrátane individuálneho vzdelávania. 
     Formy výchovy a vzdelávania:
     Výchova a vzdelávanie sa v materskej škole uskutočňuje prostredníctvom nasledujúcich foriem 
     denných činností: 
· hry a činnosti podľa výberu detí, 
· zdravotné cvičenie, 
· vzdelávacia aktivita,
· pobyt vonku, 
· činnosti zabezpečujúce životosprávu (osobná hygiena, stravovanie, odpočinok)
· hra a hrové činnosti podľa voľby detí, krúžkové činnosti
5. UČEBNÉ OSNOVY
     Učebnými osnovami školského vzdelávacieho programu sú vzdelávacie štandardy vzdelávacích oblastí Štátneho vzdelávacieho programu pre predprimárne vzdelávanie v materských školách. Tieto štandardy sú východiskom výchovno-vzdelávacej činnosti, ktorá sa realizuje prostredníctvom hier, zážitkového učenia a tematických celkov s prihliadnutím na individuálne potreby a vývinovú úroveň detí. Plánovanie je flexibilné a umožňuje reagovať na aktuálne situácie a podnety vznikajúce v procese výchovy a vzdelávania. Výchovno-vzdelávacia činnosť sa plánuje prostredníctvom:
· tematický celok,

· téma týždňa,

· dátum,

· veková skupina,

· aktivita na rozvíjanie emocionálnej inteligencie,

· zdravotné cvičenie – cieľ,

· vzdelávacia oblasť,

· výkonový štandard – jeho adaptácia,

· aktivita – cieľ,

· učebné zdroje, pomôcky.
Pri tvorbe plánov VVČ sa dodržiavajú:

· zásady postupnosti od menej náročných požiadaviek k náročnejším,

· využívanie adaptácie výkonových štandardov v procese plánovania, ktoré sa prepájajú na možné úrovne rozvoja detí,

· dve rôzne úrovne jedného výkonového štandardu,

· prepájanie jednotlivých vzdelávacích oblastí do prirodzených súvislostí,

· adekvátne metódy, stratégie, formy a prostriedky.

Pedagogickí zamestnanci si môžu poradie realizácie jednotlivých tematických celkov a aktivít prispôsobovať aktuálnym potrebám detí, podmienkam triedy a výchovno-vzdelávacej situácii.
Učebné osnovy sú vypracované na obdobie školského vyučovania (na 10 mesiacov školského roka). V čase letných prázdnin sa výchovno-vzdelávacia činnosť plánuje a realizuje formou voľných hier a hrových činností.

6. VYUČOVACÍ JAZYK
     Výchova a vzdelávanie v materskej škole sa uskutočňuje v slovenskom jazyku.
7. SYSTÉM PODPORY DETÍ V SÚLADE S PRINCÍPMI INKLUZÍVNEHO VZDELÁVANIA
      Materská škola vytvára systematický a viacúrovňový systém podpory detí vychádzajúci z presvedčenia, že každé dieťa je jedinečné, má individuálne potreby a má právo na vzdelávanie v podnetnom, bezpečnom a prijímajúcom prostredí. Podpora je poskytovaná primerane aktuálnym potrebám dieťaťa – od bežných pedagogických úprav až po cielené individuálne a odborné intervencie v súlade s princípmi inkluzívneho vzdelávania.
Pedagogická podpora detí v triede
Základnú úroveň podpory zabezpečujú učiteľky priamo v triede v rámci každodenného výchovno‑vzdelávacieho procesu. Materská škola vytvára podmienky na to, aby sa každé dieťa mohlo aktívne zapájať do edukačných činností a rozvíjať svoje schopnosti v súlade so svojimi možnosťami a tempom vývinu.
Pedagogická podpora zahŕňa najmä:
· vytváranie podnetného, bezpečného a inkluzívneho prostredia pre všetky deti,
· realizáciu ranných kruhov ako priestoru na komunikáciu, budovanie vzťahov a podporu sociálnych zručností,
· zabezpečenie rovnakej možnosti zapojenia každého dieťaťa do výchovno‑vzdelávacích činností,
· uplatňovanie diferencovaného a individuálne prispôsobeného prístupu podľa potrieb, schopností a možností detí,
· rešpektovanie individuálneho tempa vývinu každého dieťaťa,
· rozvoj osobnosti dieťaťa prostredníctvom hry, učenia sa a sociálnej interakcie,
· podporu spolupráce, komunikácie a rozvoja sociálnych zručností,
· priebežné monitorovanie a hodnotenie pokroku dieťaťa.
Individuálna podpora detí
Individuálna podpora sa poskytuje deťom, u ktorých si to vyžaduje ich aktuálny vývinový stav, zdravotné znevýhodnenie alebo špecifické výchovno‑vzdelávacie potreby. Cieľom tejto podpory je vytvoriť optimálne podmienky pre úspešné vzdelávanie a rozvoj dieťaťa v súlade s jeho individuálnymi potrebami. Dieťa so zdravotným znevýhodnením sa vzdeláva podľa školského vzdelávacieho programu materskej školy. Ak jeho špeciálne výchovno‑vzdelávacie potreby neumožňujú vzdelávanie podľa ŠkVP, vzdeláva sa podľa individuálneho vzdelávacieho programu, vypracovaného v súlade s odporúčaniami zariadenia poradenstva a prevencie a s informovaným súhlasom zákonného zástupcu dieťaťa.
Individuálna podpora zahŕňa:
· uplatňovanie odporúčaní odborníkov v pedagogickej praxi,
· poskytovanie špecifickej pedagogickej a odbornej podpory a intervencií,
· poradenstvo, odporúčania a dôvernú komunikáciu so zákonnými zástupcami,
· pravidelnú komunikáciu s rodičmi o pokrokoch, potrebách a správaní dieťaťa.
Súčasťou materiálno‑technického vybavenia tried sú relaxačné kútiky, ktoré slúžia na oddych, upokojenie a podporu emocionálnej regulácie detí so ŠVVP aj ostatných detí.
Pôsobenie podporného tímu a pedagogických asistentov
Materská škola zabezpečuje podporu detí aj prostredníctvom podporného tímu a pedagogických asistentov podľa potrieb detí a možností školy. Podpora je realizovaná v úzkej spolupráci s pedagógmi, rodičmi a odbornými zamestnancami.
Pedagogický asistent:

· podporuje dieťa pri zapájaní sa do výchovno‑vzdelávacej činnosti,

· spolupracuje s učiteľkou pri realizácii VVČ,

· pomáha dieťaťu pri prekonávaní individuálnych ťažkostí,

· poskytuje individuálnu podporu podľa pokynov pedagóga,

· napomáha rozvoju samostatnosti a sebaobslužných činností,

· podporuje začlenenie dieťaťa do kolektívu,

· podieľa sa na vytváraní inkluzívneho a podnetného prostredia,

· spolupracuje s rodičmi a odbornými zamestnancami podľa potreby.
Materská škola aktívne spolupracuje so:

· zariadením poradenstva a prevencie (ZPP),

· školským podporným tímom ZŠ Námestie Mladosti 1, Žilina.

Prijímajúca klíma a preventívne opatrenia
Materská škola systematicky vytvára pozitívnu, bezpečnú a prijímajúcu klímu, ktorá podporuje rovnosť príležitostí, rešpekt k odlišnostiam a prevenciu sociálno‑patologických javov. Dôraz je kladený na budovanie zdravých vzťahov medzi deťmi, prevenciu neprimeraného správania a podporu sociálnej pohody.

Inkluzívne prostredie je vytvárané aj pre deti cudzincov. Predprimárne vzdelávanie detí cudzincov je zamerané na rozvoj elementárnych základov:

· komunikačných kompetencií,

· matematických kompetencií a kompetencií v oblasti vedy a techniky,

· digitálnych kompetencií,

· kompetencií učiť sa, riešiť problémy, tvorivo a kriticky myslieť,

· sociálnych a personálnych kompetencií,

· občianskych kompetencií,

· pracovných kompetencií.
Osobitná pozornosť sa venuje osvojovaniu základov slovenského jazyka, aby deti dosiahli veku primeranú úroveň komunikačných schopností a mohli sa aktívne zapájať do výchovno‑vzdelávacieho procesu.
8. STRATÉGIA DIGITALNEJ TRANSFORMÁCIE VZDELÁVANIA
      Materská škola využíva digitálne technológie ako podporný prostriedok výchovno-vzdelávacej činnosti v rôznych organizačných formách dňa. Uplatňuje premyslený strategický prístup k využívaniu digitálnych technológií, ktoré sa realizujú vždy pod dohľadom pedagóga. Digitálne technológie sú využívané cielene, s dôrazom na vekovú primeranosť, bezpečnosť a podporu komplexného rozvoja dieťaťa. Ich využívanie je zamerané na podporu zážitkového učenia, rozvoj digitálnych kompetencií a tvorivosti detí, pričom nenahrádza priame skúsenosti, hru a sociálnu interakciu. Materská škola dbá na vyvážené zastúpenie digitálnych a nedigitálnych aktivít. Deti majú pri využívaní digitálnych technológií časovo obmedzený prístup, ktorý je prispôsobený ich veku, individuálnym potrebám a zásadám zdravého vývinu. Deti vo veku 3-4 rokov spravidla 15 min. denne. Deti vo veku 5-6 rokov spravidla 30 min. denne.
Pedagogickí zamestnanci plánujú využívanie digitálnych technológií tak, aby podporovali individuálne potreby detí a umožňovali ich aktívne zapojenie do výchovno-vzdelávacej činnosti. Zároveň vedú deti k bezpečnému a zodpovednému používaniu digitálnych nástrojov.
Materská škola využíva digitálne technológie najmä:
· pri edukačných aktivitách na spestrenie a vizualizáciu učiva,
· pri rozvíjaní predčitateľskej, matematickej a prírodovednej gramotnosti,
· pri tvorivých činnostiach (kreslenie, jednoduché digitálne hry, interaktívne úlohy),
· pri rozvíjaní sluchového a zrakového vnímania prostredníctvom multimediálnych pomôcok,
· pri motivácií detí a podpore ich aktívneho zapojenia do VVČ.
Ciele využívania digitálnych technológií:

· rozvíjať digitálnu gramotnosť detí hravým spôsobom,
· oboznamovať sa s jednoduchými digitálnymi zariadeniami a ich využitím (tablet, interaktívna tabuľa),
· podporovať aktívne a zážitkové učenie prostredníctvom digitálnych pomôcok,
· rozvíjať tvorivosť, zvedavosť prostredníctvom jednoduchých digitálnych nástrojov,
· rozvíjať zmyslové vnímanie a pozornosť,
· podporovať koordináciu oka ruky pri práci s digitálnymi pomôckami,
· viesť deti k bezpečnému a zodpovednému správaniu v digitálnom prostredí,
· prepájať digitálne aktivity s reálnymi zážitkami a hrou,
· uplatňovať vyvážené prepojenie digitálnych a nedigitálnych činností v edukačnom procese s ohľadom na vekové a vývinové potreby detí,
· systematicky rozvíjať digitálne kompetencie pedagogických a ostatných zamestnancov školy tak, aby dokázali zmysluplne, bezpečne a pedagogicky účelne využívať digitálne technológie vo výchovno‑vzdelávacom procese,
· podporovať profesijný rozvoj zamestnancov v oblasti digitálnych zručností prostredníctvom vzdelávania, sebareflexie a zdieľania dobrej pedagogickej praxe.
Hodnotenie detí vo využívaní digitálnych technológií

· priebežné formatívne hodnotenie detí,
· systematické pozorovanie,
· slovná motivujúca spätná väzba dieťaťu,
· písomný záznam o individuálnom pokroku.
Hodnotenie pedagogických a ostatných zamestnancov školy
· sebahodnotenie úrovne digitálnych kompetencií pedagogických a odborných zamestnancov,
· hospitačné a pozorovacie záznamy zamerané na využívanie digitálnych technológií vo VVČ,
· hodnotenie účasti zamestnancov na vzdelávaniach v oblasti digitálnych kompetencií,
· spoločná reflexia využívania digitálnych technológií na pedagogických poradách,
· sledovanie prenosu získaných digitálnych zručností do pedagogickej praxe.
Vízia digitálnych technológii v MŠ

     Víziou materskej školy v oblasti digitálnych technológií je rozvíjať modernú, bezpečnú a zodpovednú digitálnu kultúru v súlade s vývinovými potrebami detí predškolského veku. Podporuje rozvoj digitálnych kompetencií ako súčasť ich prípravy na život v digitálnej spoločnosti a reflektuje aktuálne spoločenské potreby digitálnej doby. Digitálne technológie využíva aj ako nástroj podpory inkluzívneho vzdelávania a vytvárania rovnakých príležitostí pre všetky deti.

Platnosť od:

24. 8.2017      Úprava v zmysle novely zákona 245/2008          

1. 9. 2017
24. 8.2018     Úprava z dôvodu rozšírenia kapacity               

1. 9. 2018
31. 1.2022      Úprava v zmysle novely zákona 245/2008                                  1. 9. 2022
28. 8.2025      Úprava ŠVP – obsahová                                                           1. 9. 2025 
27. 8.2026      Úprava ŠVP – obsahová                                                           1. 9. 2026

